Twee sterf in blouligbrigade-ongelukArgieffoto Senzo Mchunu, die premier van KwaZulu-Natal, het opdrag gegee dat ŉ ondersoek van stapel gestuur word nadat een van sy begeleidingsvoertuie, ŉ sogenaamde blouligbrigade-voertuig, in ŉ botsing betrokke was waarin twee vroue dood is. Dit volg nadat ŉ Ford Ranger-bakkie, wat vermoedelik deel is van Mchunu se begeleidingsvloot, Vrydag om 19:30 teen ŉ Toyota Yaris op die N2-snelweg naby Zinkwazi gebots het. Lt. Nqobile Gwala, provinsiale polisiewoordvoerder, het bevestig dat twee vroue, in hul 30’s, wat in die Yaris gery het, op die toneel dood verklaar is en dat ander insittendes na ŉ hospitaal geneem is vir verdere behandeling. “Die oorsaak van die ongeluk is in dié stadium onbekend. Die KwaDukuza-polisie ondersoek ŉ saak van strafbare manslag, asook die oorsaak van die ongeluk,” het Gwala gesê. Volgens berigte het die insittendes van die begeleidingsbakkie slegs geringe beserings opgedoen. Mchunu was nie in die bakkie wat in die botsing betrokke was nie. Daar is berig dat hy tydens die botsing by sy huis was. “Daar is baie vrae oor die ongeluk en verwarrende berigte oor afsonderlike ongelukke op die betrokke roete,” het Mchunu Saterdag in ŉ verklaring gesê. “Daarom het ek opdrag gegee dat my spesiale raadgewer, adv. Linda Zama, saam met die wetstoepassingsagentskappe werk om antwoorde te kry.” Hy het gesê ŉ vragmotorbestuurder het na bewering die ongeluk veroorsaak en van die toneel weggery. Die polisie is op die vragmotorbestuurder se spoor. Mchunu het sy innige meegevoel met die oorledenes se geliefdes betuig en gesê die saak word in ŉ ernstige lig beskou.